Aspecte actuale ale contextului social-politic

din Estonia

 

CUPRINS

 

 

	1.
	ZONA BALTICĂ - spaţiu european de mare interes strategic

	 
	1.1. Marea Baltică - liant al unei mari diversităţi istorice şi social-politice

	 
	1.2. Estonia - mod specific de afirmare a unei identităţi regionale

	 
	1.3. Particularităţi ale tranziţiei în Estonia

	2.
	COORDONATE ALE EVOLUŢIEI ECONOMICE, SOCIAL-POLITICE A ESTONIEI

	 
	2.1. Premise ale dinamismului societăţii estoniene

	 
	2.2. Problema minorităţilor - provocare majoră pentru societatea estoniană 

	 
	2.3. Integrarea euro-atlantică a Estoniei - o experienţă de succes

	3.
	ALEGERILE LEGISLATIVE - MOMENT DECISIV AL

CONSOLIDĂRII DEMOCRAŢIEI ESTONIENE

	 
	3.1. Scurt istoric al alegerilor

	 
	3.2. Elemente ale actualei campanii electorale

	 
	3.3. Rezultatele şi semnificaţia politică a alegerilor legislative din martie 2003


 

1. ZONA BALTICĂ - spaţiu european de mare interes strategic

1.1. Marea Baltică - liant al unei mari diversităţi istorice şi social-politice

Marea Baltică septentrională a constituit, de-a lungul istoriei, o răscruce a marilor drumuri comerciale, a diferiţilor vectori de influenţă politică şi culturală, ea fiind locul de întâlnire a unor popoare diverse: scandinavi, finici, slavi, germani, etc. Această mare diversitate a fost reprezentată iniţial de cele şapte state riverane (în prezent, nouă state) - Danemarca, Suedia, Finlanda, Rusia, Estonia, Letonia, Lituania, Polonia şi Germania - care reprezentau trei mari sisteme economico-sociale: democraţia pluralistă, democraţia socialistă şi modelul mixt al social-democraţiei sudeze. Corolarul acestei varietăţi socio-politice a fost apartenenţa acestor state la alianţe militare şi economice diferite (fosta URSS, Polonia şi fosta RDG făceau parte din Pactul de la Varşovia; Danemarca şi Norvegia erau membre NATO; Suedia şi Finlanda erau ţări neutre; Danemarca, Finlanda şi Germania erau membre ale Comunităţii Europene). În spaţiul Mării Baltice trăiesc peste 70 de milioane de locuitori, iar Estonia este ţara cu frontiera maritimă cea mai extinsă (3.450 km.).

Marea Baltică a constituit, aşadar, un liant al unei diversităţi pluridimensionale, un spaţiu al unor relaţii specifice cu caracter istoric, toate acestea făcând din ea o regiune cu mare valoare strategică, ţinta multor puteri hegemonice (vikingii, danezii, suedezii, ruşii, germanii), dar şi o sursă importantă de materii prime strategice (mai ales lemnul necesar construcţiei vaselor). Din perspectivă globală, deşi a fost o regiune disputată, Marea Baltică nu a fost o zonă explozivă, ci stabilă, reglementându-şi conflictele în mod paşnic. În secolul al XX-lea, peisajul geopolitic al regiunii s-a schimbat în mod dramatic, reflectând ordinea mondială bipolară, tensionată. Anexarea forţată a ţărilor baltice de către URSS şi extinderea zonei de influenţă asupra Poloniei, Germaniei de Est şi asupra unei părţi a Finlandei au anticipat dominaţia sovietică asupra spaţiului baltic. Câmpul occidental al Mării Baltice a avut o atitudine flexibilă specifică "echilibrului de tip nordic", ceea ce a permis menţinerea păcii în zonă.

Anii '90 au produs o schimbare radicală a relaţiilor strategice din regiunea baltică, înlocuind schema bipolară cu o realitate europeană dinamică şi foarte complexă. Conservându-şi valoarea de centru strategic vital, Marea Baltică a devenit una dintre cele mai dinamice zone economice, caracterizată de bunăstare şi mare varietate culturală. Dezmembrarea URSS, în 1991, a redus influenţa Rusiei în Marea Baltică la zona enclavei Kaliningrad şi la zona oraşului Sankt Petersburg, pierzând astfel statutul de putere baltică. 

Încă din anii '80, "strategia Reagan" a manifestat un puternic interes pentru Europa de Nord, mai ales pentru zona baltică. Americanii au considerat de mare importanţă echilibrul de forţe pe flancul nordic, efectuând numeroase manevre militare în zonă, în cadrul NATO. Această perspectivă istorică demonstrează importanţa strategică fundamentală a zonei baltice, ca şi provocările actuale pentru securitatea euro-atlantică.

Noul contur geopolitic baltic a pus în acţiune noi actori regionali şi a lansat provocări majore pentru securitatea regiunii. După 1990, viitorul ei a fost determinat, în mare măsură, de nivelul dezvoltării economice, premisă a viitorului său geostrategic.

Pentru Estonia, deschiderea la Marea Baltică a avut o importanţă vitală, atât din punct de vedere economic, cât şi din perspectivă militaro-strategică, fiind locul în care fosta URSS a amplasat numeroase baze militaro-strategice, mai ales nucleare.

În ultimul deceniu, cele trei ţări baltice au reuşit să dezvolte o economie performantă, mai ales datorită existenţei unei forţe de muncă înalt calificate, dar şi datorită manifestării unei mentalităţi liberale cu tradiţie istorică. Estonia, care a deţinut resurse de cărbune, a putut să se rupă parţial de dependenţa energetică faţă de Rusia. Ea a dezvoltat în mod spectaculos domeniul industriei electrice şi electronice şi a reuşit să atragă masiv capitalul străin, utilizând formule variate de cooperare economică regională: Consiliul Nordic (iniţiativă germană), Consiliul Baltic (iniţiativă suedeză), Proiectul Noua Hansa.

Începând din 1997, Rusia a manifestat o nouă atitudine faţă de lărgirea NATO, inclusiv faţă de integrarea ţărilor baltice în organizaţia nord-atlantică. Analiştii vorbesc chiar de promovarea unei noi politici a Rusiei faţă de ţările baltice, bazată mai ales pe cooperare economică regională, considerată model al dezvoltării regionale în Europa şi în lume. La nivel politic, Rusia a lansat propunerea legată de semnarea unui Pact regional de Stabilitate şi Securitate pentru Regiunea Mării Baltice (1998) care cuprindea garanţii de securitate, măsuri economice, politico-militare şi sociale, punând în discuţie crearea unor paliere sub-regionale de securitate şi dialog politic. Dezbaterile în jurul acestor iniţiative au subliniat rolul lor pozitiv în direcţia integrării Rusiei în sistemul securităţii europene. Conferinţa privind Securitatea şi Cooperarea în regiunea Mării Baltice, desfăşurată la Stockholm în aprilie 2002, a pus în evidenţă succesele cooperării regionale dintre statele baltice şi vecinele lor scandinave, considerat model de conlucrare constructivă între Est şi Vest.

Ampla coaliţie internaţională antiteroristă, formată după evenimentele din 11 septembrie 2001, a pus într-un context nou relaţia Rusia-NATO. Analiştii subliniază că aceste schimbări ar putea face ca regiunea baltică să devină cea mai dinamică din Europa, dacă va fi inclusă şi Rusia care dispune de un arsenal nuclear în zona Kaliningrad.

1.2. Estonia - mod specific de afirmare a unei identităţi regionale

În iunie 1989, 100.000 de persoane s-au adunat la Tallin pentru a cânta melodii naţionale estoniene, afirmând astfel supravieţuirea unei naţiuni în faţa rusificării şi declanşând astfel "revoluţia prin cântec" care a dus poporul estonian la declararea independenţei sale, în august 1991. În Estonia, "naţionalismul este o valoare pozitivă " - remarca istoricul Mark Tamm, întrucât toată istoria acestui stat a fost cea a unei permanente supuneri (sub tutela daneză, germană, suedeză şi rusă). După o jumătate de secol de dominaţie sovietică, ţările baltice se află într-un amplu proces de afirmare ca pol regional important în actualul context european. 

În cadrul ţărilor baltice, Estonia ocupă un loc aparte, determinat de istoria sa, de poziţia geostrategică şi de tradiţia sa democratică ce au făcut ca, într-un termen relativ scurt, acest stat să devină un partener occidental credibil şi performant. Astăzi, Estonia este a treia ţară din fostele ţări comuniste din punctul de vedere al atragerii investiţiilor străine (după Ungaria şi Cehia) şi a constituit un centru de influenţă pentru celelalte state baltice, Lituania şi Letonia.

Întreaga regiune nordică, inclusiv zona rusă şi Polonia, este foarte dinamică din punct de vedere economic, politico-strategic şi cultural, fiind deschisă mai ales capitalului suedez, finlandez, american, olandez şi german. În Estonia, procesul emancipării de sub tutela dominaţiei ruse a fost însoţit de o profundă conştientizare a propriei identităţi şi a rolului său în noul context european şi internaţional.

Constituirea unui pilon nord-estic al blocului economic şi comercial european a cuprins zona ce se întinde de la Oslo, Stockholm, Copenhaga, Hamburg, Helsinki, Tallinn, până la Sankt Petersburg. Mulţi analişti consideră că cele trei state baltice, prin creşterea lor economică spectaculoasă, pot fi asemănate cu un "nou Hong Kong" sau cu ceea ce a reprezentat liga statelor baltice în Evul Mediu.

Din punct de vedere politic, după 1990, statele baltice, şi în special Estonia, au devenit adepte constante ale liberalismului, un adevărat "paradis fiscal", stabil politic pentru investiţiile străine, valorificând poziţia de trecere spre cele mai importante zone economice ale lumii. Din 1991, Estonia a fost condusă de guverne liberale, care au dus la o creştere economică constantă, ceea ce a permis avansarea în procesul aderării la Uniunea Europeană şi NATO. Preocuparea pentru recunoaşterea identităţi naţionale, pentru a fi din nou prezentă în conştiinţa lumii, a stat la baza lansării unei campanii intense de promovare a intereselor sale vitale. Occidentalizarea ţărilor din zona Mării Baltice n-a fost, aşadar, numai de natură economică şi politică, ci şi de introducere a inovaţiilor tehnologice şi culturale. Aşa cum, în mod metaforic, au comentat analiştii, Estonia a devenit, într-un singur deceniu, "E-stonie", un miracol al erei tehnologice, care a făcut din ea un lider al pieţei înaltei tehnologii. Firma estoniană Elcoteq a devenit una dintre cele mai importante firme europene. Această dezvoltare spectaculoasă a dus la modernizarea profundă a societăţii estoniene care are o populaţie preponderent urbană (70% în 1999), foarte instruită şi foarte strâns legată istoric şi economic de Finlanda (aflată foarte aproape - la 60 km distanţă). Toate ţările baltice, de altfel, au ştiut să valorifice din plin şansa istorică ce le-a fost oferită de marile schimbări produse după 1989.

1.3. Particularităţi ale tranziţiei în Estonia

Căderea regimurilor comuniste, după o jumătate de secol de dominaţie, a declanşat un amplu şi profund proces de transformare economică, socială-politică şi culturală, pe care analiştii l-au numit "tranziţie" şi care, conform opiniei lor, necesită o abordare interdisciplinară, elaborarea unor grile conceptuale şi informaţionale capabile a surprinde elementele caracteristice ale post-comunismului.

Ţările baltice, Estonia în mod special, prezintă, din aceste perspective, elemente comune cu celelalte ţări post-comuniste, dar au caracteristici aparte legate de relaţia societate civilă - stat, constituirea şi consolidarea instituţiilor şi vieţii politice, tranziţia la economia de piaţă, profundele schimbări produse la nivelul structurii populaţiei, a grupurilor sociale şi politice, precum şi de elaborarea unor noi strategii de politică externă şi de securitate.

Regimul dominaţiei sovietice în Estonia a lăsat urme adânci la nivelul societăţii, atât din punct de vedere economic, al structurii etnice şi de stat, al forţei de acţiune a societăţii civile, cât şi din perspectiva militaro-strategică. Rezistenţa societăţii civile estoniene a determinat ritmul şi profunzimea transformărilor ulterioare, aflate sub puternica influenţă a ţărilor nordice, mai ales a Finlandei. Construcţia statului de drept şi problema naţională au constituit principalele provocări ale societăţii estoniene post-comuniste. Noul regim politic a impus schimbări radicale instituţiilor la nivel central şi local, reforme structurale la nivelul economiei. Guvernele de dreapta care s-au succedat la conducerea ţării au menţinut ritmul şi caracterul radical al acestor schimbări. Modernizarea statului estonian s-a confruntat cu dificultăţi legate de caracterul multietnic al societăţii, cu migraţia populaţiei şi efectele stratificării sociale. Noii actori sociali şi politici s-au confruntat într-o societate marcată de legi noi, care au creat două lumi diferite: cea a "câştigătorilor" şi cea a "perdanţilor".

Noua clasă politică, cu orientare dominant liberală, a imprimat tendinţa structurală fundamentală spre occidentalizare rapidă şi profundă a societăţii estoniene. Acest proces a avut, în timp, numeroase efecte negative care au creat dificultăţi şi momente de reflux economic, dar, în ansamblu, evoluţia a fost constant progresivă.

Ca în majoritatea statelor aflate în tranziţie, în Estonia a avut loc conversia şi reproducerea vechilor elite politice, dar şi afirmarea unor noi lideri politici. Ethosul democratic şi legile societăţii estoniene de tip occidental au adus în prim-planul vieţii politice partide pro-occidentale care au promovat constant politici economice liberale radicale. Suportul electoral al acestor partide l-a constituit noua clasă a marilor şi micilor proprietari, aflată în plină ascensiune şi care dorea să-şi consolideze poziţia. Categoria lucrătorilor în servicii, în întreprinderile de înalt nivel tehnologic, în sistemul bancar se află în permanentă căutare a unui statut social şi profesional stabil. Efectul acestei politici liberale, de modernizare permanentă, a avut şi efecte contradictorii: şomajul, dificultăţi de integrare ale unor categorii sociale (mai ales minoritatea rusofonă), decalaje sociale etc.

 

 

 

2. COORDONATE ALE EVOLUŢIEI ECONOMICE, SOCIAL-POLITICE A ESTONIEI

2.1. Premise ale dinamismului societăţii estoniene

Căderea comunismului şi transformarea sistemului politic al ţărilor baltice a fost un proces surprinzător de rapid, mai ales datorită faptului că sistemul sovietic era respins tacit de marea majoritate a populaţiei autohtone. În acest proces, factorii determinanţi au fost legaţi de faptul că sistemul comunist avea drept trăsături dominante starea precară a economiei, slabul suport al populaţiei şi intelectualităţii, artificialitatea sistemului unanimităţii, dimensiunea internaţională tensionată.

Dacă în celelalte ţări foste comuniste adoptarea variantei liberale a democraţiei s-a făcut dificil, mai întâi la nivel constituţional, în Estonia această opţiune a fost rapidă şi constantă, datorită preexistenţei acestui impuls liberal în cadrul societăţii estoniene. Concordanţa iniţială dintre forma democratică şi substanţa reală a societăţii a constituit o premisă favorabilă emancipării rapide a Estoniei. Această situaţie a fost amplificată şi de existenţa unei clase politice, a unor lideri politici, intelectuali pregătiţi să conducă, să modernizeze discursul liberal şi să-l adapteze realităţilor estoniene. La nivelul societăţii, apropierea de ţările nordice a influenţat configuraţia valorică şi grupurile sociale, iar mişcarea de rezistenţă din timpul comunismului şi tradiţia istorică au dinamizat anumite paliere ale societăţii. Chiar din timpul dominaţiei sovietice, la nivelul societăţii civile estoniene se articulaseră parţial interesele unor grupuri autonome, sociale, religioase şi economice, cu un nivel ridicat de identificare naţională şi socială. Sistemul comunist totalitar a funcţionat într-un fel paralel cu această societate civilă pluralistă vie, total diferită, în care era prezentă imaginea Occidentului. În ţările baltice se poate vorbi, aşadar, de preexistenţa unor valori moderne şi idealuri care au determinat traiectoria ulterioară momentului 1991, când Estonia a devenit independentă.

Problema reprezentativităţii primelor guverne aflate la conducerea Estoniei după 1991 a fost determinată de faptul că ele au reprezentat atât societatea, cât mai ales naţiunea estonă, atât de greu încercată de istorie. Construcţia întregului sistem instituţional a fost marcată de această idee a afirmării naţionale care a permis depăşirea conflictelor politice, obţinerea consensului necesar funcţionării democraţiei. Acest element a determinat însă şi unele atitudini excesive faţă de minoritatea rusofonă, problemele cetăţeniei şi naţionalităţii constituind elementele centrale ale dezbaterilor interne şi internaţionale.

Relaţia dintre minoritate şi majoritate a fost una dintre cele mai sensibile şi dificile provocări pentru sistemul politic estonian, mai ales în perioada constituirii şi consolidării noului stat. Toate aceste caracteristici ale societăţii estoniene explică coordonatele şi ritmul modernizării ei, la care au contribuit formarea şi valorificarea unei tinere generaţii cu nivel înalt de pregătire în domeniul înaltei tehnologii, ca şi afirmarea constantă a unui spirit liberal modern, a unui regim democratic ce a permis afirmarea noilor actori economici şi politici.

2. Problema minorităţilor - provocare majoră pentru societatea estoniană 

Din punct de vedere etnic, populaţia Estoniei este compusă, actualmente, din 65% estonieni, 25% ruşi, 2,5% ucraineni, 1,5% bieloruşi şi 1% finlandezi, din care 80% sunt cetăţeni estonieni, 7% proveniţi din alte ţări şi 12,5% apatrizi. O problemă specifică ţărilor baltice a fost aceea a naţionalităţilor existente pe teritoriile lor, iar în Estonia această problemă luase o amploare deosebită, cauzată de existenţa unei populaţii heterogene (în 1989: 61% estonieni, 30% ruşi, 1,5% bieloruşi, 15% ucraineni). Redefinirea statutului populaţiei rusofone a pus probleme deosebite şi a constituit sursa unor tensiuni sociale şi politice.

O problemă complexă a fost aceea a naturalizării populaţiei rusofone, precum şi folosirea limbii ruse în diferite instituţii publice. În ultimii ani, Estonia a depus eforturi deosebite pentru a îmbunătăţi dialogul intercultural şi pentru a proteja drepturile minorităţilor aflate pe teritoriul său, mai ales raportul cu minoritatea rusofonă. Din perspectiva internaţională, cea mai presantă problemă a fost minoritatea rusă, deşi, din punct de vedere intern, aceasta nu a fost la fel de presantă ca în Letonia. Nu se manifesta încă o încredere totală în minoritatea rusă, dar nici nu exista un naţionalism exacerbat. După anexarea de către Rusia în anul 1940, mulţi estonieni au fost deportaţi şi s-a urmărit o politică de rusificare forţată. După independenţă, aproximativ 30% din populaţia Estoniei era de origine rusă. 

După declararea independenţei, a fost reintrodusă legea cetăţeniei din anul 1938 care limita acordarea cetăţeniei pentru persoanele care au fost cetăţeni estonieni înainte de 1940 şi descendenţii lor. Cetăţenia a fost acordată, totuşi, în urma unui test bazat pe probe de limbă şi cunoştinţe din Constituţie, astfel că între anii 1991 şi 1998, aproximativ 97.000 de vorbitori de limba rusă au devenit cetăţeni estonieni. Rusia a acordat, de asemenea, cetăţenie nativilor ruşi din Estonia, dar cetăţenii cu dublă cetăţenie au preferat să rămână în Estonia, din cauza situaţiei economice mai bune. În prezent locuiesc în Estonia, aproximativ 200.000 de ruşi care nu au încă cetăţenie estonă. În ciuda acestor probleme, Înaltul Comisar OSCE pentru Minorităţile naţionale, Max Van der Stäel, consideră că "nu există sistematice persecuţii ale minorităţilor sau violări persistente ale drepturilor omului". În anul 2001, au fost alocate 3,4 milioane euro pentru punerea în practică a unui program naţional de integrare 2001-2007.

În noiembrie 2002, au fost adoptate amendamentele la legea referitoare la alegerile parlamentare şi locale prin care au fost eliminate exigenţele lingvistice impuse candidaţilor (cunoaşterea foarte bună a limbii estone). În martie 2002, a fost amendată legea învăţământului primar şi secundar şi s-a permis astfel şi folosirea limbii ruse. S-a admis, de asemenea, folosirea limbii ruse şi în administraţie, acolo unde jumătate din populaţia locală este rusofonă (10-12 municipalităţi).

2.3. Integrarea euro-atlantică a Estoniei - o experienţă de succes

Integrarea statelor baltice în Uniunea Europeană şi NATO este considerată o problemă esenţială a menţinerii stabilităţii în Nordul continentului, un element vital al construcţiei securităţii şi prosperităţii europene. Mulţi analişti consideră acest proces un test (litmus test) pentru viitoarele relaţii dintre Rusia şi Occident, o oportunitate deosebită pentru cooperarea dintre Uniunea Europeană, SUA şi Rusia. Încă din august 1991, când Estonia şi-a dobândit independenţa, politica sa externă şi de securitate s-a centrat pe obiectivele integrării în Uniunea Europeană şi NATO pentru a-şi consolida independenţa şi propriile sale interese. În acest amplu demers, Estonia a jucat rolul "de locomotivă" a integrării ţărilor baltice în structurile euro-atlantice, datorită performanţelor obţinute în procesul negocierilor cu Uniunea Europeană. 

Estonia a prezentat cererea oficială de aderare la Uniunea Europeană la 28 noiembrie 1995 şi a elaborat un Plan Guvernamental de Acţiune în vederea realizării acestui obiectiv (Tallin, iulie 1996). Cooperarea regională cu ţările baltice şi nordice a fost o altă coordonată importantă a politicii externe estoniene. În relaţia cu Rusia, Estonia a adoptat ceea ce analiştii au numit "angajarea pozitivă", relaţia de vecinătate fiind influenţată de acordurile privind graniţa ruso-estonă, statutul personalului militar aflat în retragere, etc. 

În Estonia, reformele economice legate de liberalizarea preţurilor, privatizarea, restructurarea sectorului financiar şi stabilizarea macroeconomică s-au realizat într-un ritm relativ rapid. Statul estonian a păstrat controlul doar asupra unui sector redus al economiei (preţuri la energia electrică, la unele servicii municipale, etc.), fiind preocupat mai ales de îmbunătăţirea eficienţei sectorului de stat. Statutul de ţară de tranzit între Rusia şi lumea occidentală a favorizat dezvoltarea comerţului şi a serviciilor.

Piaţa muncii din Estonia a înregistrat un şomaj relativ redus şi repartizat neegal pe regiuni. Negocierile salariilor în Estonia sunt libere, existând mari decalaje de salarizare. Liga Centrală a Sindicatelor Estone cuprinde numeroase organizaţii sindicale active şi negociază intens cu patronatul alături de Organizaţia Sindicală a Funcţionarilor Publici, ce reprezintă funcţionarii din unităţile de stat.

Conform Raportului de ţară din 2002, exporturile estoniene spre Uniunea Europeană au reprezentat 69% din totalul exporturilor efectuate în 2001 (în valoare de 3 miliarde euro) şi 56% din importurile totale (în valoare de 3 miliarde euro). Principalele exporturi sunt reprezentate de maşini şi echipamente, lemn şi produse din lemn, textile. Produsele importate sunt mai ales maşini şi echipamente, autovehicule şi metale. Raportul menţionează mai ales progresele din domeniul liberalizării comerţului cu produse din agricultură şi pescuit. Un obiectiv important a fost întărirea capacităţilor administrative şi judiciare cuprinse, în aprilie 2002, într-un plan naţional, inclus în Parteneriatul pentru aderare. 

În mai 2002, Estonia a elaborat o versiune revizuită a Programului Naţional pentru adoptarea acquis-ului comunitar (PNAA) şi Strategia concretă în vederea integrării în Uniunea Europeană. Din punct de vedere al sprijinului financiar comunitar, este demn de remarcat faptul că, în perioada 2000-2002, ajutorul financiar acordat de Uniunea Europeană a fost anual de 32 milioane euro prin Programul Phare, 12 milioane euro prin Programul SAPARD şi 21-37 milioane euro în cadrul Programului ISPA. În cadrul Programului Phare, în perioada 1992-1999 au fost acordate 190 milioane euro. Pentru anul 2002, Programul Phare a cuprins o sumă în valoare de 21 milioane euro, punându-se accent pe întărirea capacităţilor administrative, modernizarea vamală, securitate maritimă, aplicarea legislaţiei referitoare la proprietatea intelectuală, punerea în funcţiune a sistemului Intrastat, asistenţa în domeniul concurenţei, coordonarea sistemelor de securitate socială, aplicarea politicii comune în domeniul pescuitului, protecţia mediului etc. Estonia a participat, de asemenea, la Programele europene Socrates, Leonardo, Jeunesse, de cercetare şi dezvoltare, la Programul "Cultura 2000", Media, Sănătate Publică, Egalitatea şanselor, Lupta contra excluderii sociale, LIFE III, Programul pentru întreprinderi, programele europene din domeniul energiei (SAVE, Alterner), Fiscalis, Donanes 2000, E-Contenu etc.

Programul Sapard de dezvoltare agricolă şi rurală pentru Estonia, aprobat în noiembrie 2002, a fost, iniţial, în valoare de 12,7 miliarde euro. Acesta s-a centrat pe 3 mari priorităţi: îmbunătăţirea competitivităţii în agricultură şi în sectorul agroalimentar, revitalizarea zonelor rurale şi dezvoltarea durabilă. În cadrul Programului ISPA, fondurile au fost folosite pe baza unui Program naţional în domeniul transporturilor şi mediului, elaborat în 2000, în valoare de 58,1 milioane euro (2000-2001).

Dezvoltarea economică din ultimii ani a Estoniei a înregistrat o creştere economică continuă, cu excepţia unui moment de recesiune în 1999, sub influenţa crizei din Rusia. Politica macroeconomică solidă a fost susţinută şi de un nivel înalt al productivităţii. În 1997, inflaţia era de 9,3%, iar în 1999 a ajuns la 5,6%. Creşterea produsului intern brut a fost de 9,8% în 1997, 4,6% în 1998, -0,6% în 1999, iar în 2000 a fost de 7,1%, ceea ce a dus la un PIB/locuitor de 4.500 dolari. Semnificativ este faptul că sectorul privat contribuie cu 80% din PIB, iar sectorul bancar este rentabil şi foarte dezvoltat. În anul 2001, rata de creştere a PIB a fost de 5%, iar inflaţia a atins nivelul de 5,6%. Rata şomajului a fost în 1990 de 13,2%, în 1997 de 19,%, iar în 2001 de 12,4%. În Estonia, procesul privatizării întreprinderilor publice a fost, practic, încheiat.

În 2001, referitor la structura producţiei se poate observa că industria reprezintă 22,8%, serviciile 65,5%, agricultura 5,8%, construcţiile 5,9% din producţia anuală. În 2001, populaţia activă a fost repartizată în aceste sectoare după cum urmează: în agricultură 7,1%, în industrie 27%, în construcţii 7,3%, în servicii 58,7%.

La Consiliul European de la Copenhaga din decembrie 2002 s-a luat decizia finală de extindere a Uniunii Europene cu zece noi state, printre care şi Estonia. Această declaraţie consemna încheierea negocierilor de aderare şi pentru Estonia. 

Procesul extinderii Alianţei Nord-Atlantice a luat în considerare noile provocări la adresa securităţii specifice secolului al XXI-lea, iar la Summit-ul de la Praga, din 21 noiembrie 2002, au fost invitate să adere la NATO şi cele trei ţări baltice: Estonia, Letonia, Lituania. În Declaraţia finală a reuniunii se menţiona că aderarea a noi membri va întări securitatea în zona euro-atlantică şi va contribui la atingerea obiectivului comun de a crea o Europă reunită, în pace şi prin împărtăşirea unor valori comune.

Evenimentele din 11 septembrie 2001 au determinat adoptarea de către NATO a unor măsuri specifice legate de noua sa strategie în lupta împotriva terorismului, în care un rol important va reveni ţărilor invitate să adere la NATO şi cooperării cu Rusia. Extinderea Alianţei "de la Marea Neagră la Marea Baltică" a constituit coordonata fundamentală a politicii administraţiei americane, exprimată explicit în discursul preşedintelui american George W. Bush, la Varşovia, în octombrie 2001.

După 11 septembrie 2001, noul Consiliu NATO-Rusia, creat la 28 mai 2002, a oferit posibilitatea întemeierii unei relaţii noi cu Rusia, bazată pe proiecte concrete şi obiective comune în viitor. În acest context, atitudinea Rusiei faţă de extinderea Alianţei a devenit mult mai deschisă, flexibilă şi realistă, urmărind obiective strategice pe termen lung. Conform opiniei analiştilor, aderarea ţărilor baltice la NATO va fi un proces care va contribui la menţinerea stabilităţii politice, la rezolvarea problemelor legate de minorităţi, ca şi la gestionarea şi prevenirea crizelor, elemente care pot cointeresa Rusia, mai ales în perspectiva integrării pe termen lung a Rusiei în NATO. Din această perspectivă, cooperarea Rusiei cu NATO va avea un caracter inclusiv, nu exclusiv, asigurând astfel un climat de încredere care să deschidă noi perspective sistemului de securitatea european.

 

3. ALEGERILE LEGISLATIVE - MOMENT DECISIV AL CONSOLIDĂRII DEMOCRAŢIEI ESTONIENE

3.1. Scurt istoric al alegerilor

În anul 1990, primele alegeri pentru ocuparea locurilor în Consiliul Suprem (prima formă de reprezentare a forţelor politice în Estonia, după 1989), au fost câştigate de coaliţia numită Frontul Popular, condusă de un fost reprezentant al administraţiei sovietice, cu cetăţenie estonă, Edgar Savisaar. Aceste alegeri au fost considerate de opoziţie ilegale, deoarece, pe lângă cetăţenii estonieni au votat şi rezidenţii şi soldaţii din armata sovietică (aproximativ 50.000). Datorită acestor contestaţii, la următoarele alegeri au avut drept de vot numai alegătorii care erau cetăţeni ai ţării. Conform noii legi electorale adoptate, s-a optat pentru sistemul de scrutin proporţional, având dreptul să voteze toţi cetăţenii estonieni, inclusiv cei cu domiciliul temporar în Estonia.

În ianuarie 1992, primul ministru Edgar Savissar, a demisionat de la conducerea guvernului, după ce acesta solicitase acordarea de puteri nelimitate şi declararea stării de necesitate, pentru a face faţă unei ierni foarte grele. La conducerea guvernului a fost numit liderul Partidului Coaliţiei - Tiit Vähi. 

După adoptarea noii Constituţii (28 iunie 1992), alegerile parlamentare, desfăşurate în septembrie 1992, au fost câştigate de Blocul Moderaţilor, Alianţa Pro Patria şi de Partidul Reformei care au format un guvern de coaliţie sub conducerea primului ministru Mart Laar. Stilul său autoritar şi reformele abrupte l-au făcut nepopular, ceea ce l-a determinat să demisioneze, în octombrie 1994. La conducerea guvernului a fost numit Andres Torand, membru al Blocului Moderaţilor, care a imprimat un stil de conducere mai conciliant şi care a manifestat o mai mare flexibilitate politică. 

Alegerile din martie 1995 au condus la formarea unei noi coaliţii guvernamentale la care au participat Partidul de Centru şi Partidul Coaliţiei, conduse de Tiit Vähi. După câteva luni şi acest guvern a demisionat, în urma dezvăluirilor din presă legate de înregistrările ilegale ordonate de E. Savisaar (la vremea respectivă ministru de interne şi preşedinte al Partidului de Centru). Acest scandal a dus la includerea Partidului Reformei în coaliţia guvernamentală. Premierul Tiit Vähi a fost nevoit să conducă un guvern de coaliţie, dar o coaliţie care nu deţinea majoritatea în parlament, ceea ce a dus la manifestarea unor grave tensiuni politice. În februarie 1997, T. Vähi a demisionat în urma implicării sale într-un scandal legat de unele privatizări realizate de guvern în acea perioadă. Conducerea guvernului a fost preluată de preşedintele Partidului Coaliţiei, Mart Siimann. 

După alegerile parlamentare din martie 1999, s-a format un nou guvern de coaliţie care cuprindea Partidul Reformei, Alianţa Pro Patria şi Blocul Moderaţilor condus de Mart Laar. 

În luna ianuarie 2002, guvernul de coaliţie centru-dreapta a demisionat datorită retragerii Partidului Reformei. La nivelul municipalităţii Tallinn, Partidul Reformei a realizat o alianţă cu Partidul de Centru, aflat atunci în opoziţie. Noul guvern centrist, format din Partidul Reformei (centru-dreapta) şi Partidul de Centru (centru-stânga), nu a modificat în mod esenţial marile coordonate ale politicii de aderare la Uniunea Europeană şi NATO.

3.2. Elemente ale actualei campanii electorale

la recentele alegeri parlamentare desfăşurate pe 2 martie 2003, au participat principalele forţe politice estoniene:

Partidul de Centru din Estonia, partid de orientare centru-stânga, care a fost înfiinţat în 1993 de un grup de membri ai Frontului Popular Estonian (1988), avându-l ca preşedinte pe Edgar Savisaar.

Partidul Res Publica, partid conservator, a fost creat în anul 2001 şi este condus de Juhan Parts.

Alianţa Pro Patria este o coaliţie politică de centru-dreapta, avându-l ca preşedinte pe Mart Laar.

Blocul Moderaţilor, de orientare de centru, este format din Partidul Social-Democrat din Estonia (înfiinţat în 1990; preşedinte Marju Lauristin), Centrul Ţărănesc (format în 1990; preşedinte Ivar Raig) şi o parte din mişcarea sindicală. 

Estonia este casa noastră, înfiinţat în 1995, este un bloc de partide, care reprezintă populaţia rusofonă din Estonia.

Blocul Electoral de Coaliţie este format din Partidul de Coaliţie din Estonia, partid de centru, înfiinţat în 1991, având ca lider pe Tiit Vähi; Uniunea Agrarienilor, înfiinţată în 1994, având ca preşedinte pe Arnold Ruutel. 

Partidul Reformelor din Estonia, partid liberal, înfiinţat în 1994, are ca preşedinte pe Siim Kallas.

La alegeri au mai participat Blocul celor de dreapta, constituit din disidenţi ai Alianţei Pro Patria şi Partidul Poporului, de orientare populistă.

La începerea campaniei electorale, Partidul de Centru Estonian se afla printre favoriţii electoratului. Acest partid, fondat în anul 1991, pe bazele Frontului Popular Estonian, a condus mişcarea pentru independenţă în anii 1988-1991 şi a fost câştigătorul primelor alegeri democratice. Trei luni după instaurarea independenţei, primul ministru de atunci (1990-1992), Edgar Savisaar şi echipa sa au lansat o importantă reformă politică şi economică. Partidul de Centru a iniţiat legea pentru restituirea proprietăţilor şi despăgubirea celor care au suferit de pe urma injustiţiilor regimului comunist. Pe plan administrativ, a susţinut autonomia locală şi autofinanţarea, aspecte care i-au adus destul de rapid acceptarea în Internaţionala Partidelor de Centru (1994). Un rol important în negocierile pentru Uniunea Europeană l-au avut proiectele de liberalizare a pieţei şi de privatizare timpurie, chiar dacă acestea au presupus costuri sociale mari. Această politică liberală a fost accentuată odată cu înglobarea Partidului întreprinzătorilor în cadrul Partidului de Centru. În anul 2000, Partidul de Centru a formulat o declaraţie de acceptare şi însuşire a principiilor Manifestului Internaţionalei Liberale, ceea ce a accentuat caracterul liberal al reformelor întreprinse de acest partid.

În prezenta campanie electorală, Partidul de Centru a fost tot mai des criticat pentru faptul că nu s-a desprins total de trecutul comunist sau de unele personalităţi care au avut un rol politic important în timpul dominaţiei sovietice.

Partidul Res Publica şi-a lansat programul electoral, criticând guvernarea anterioară şi promovând strategia numită "noua politică", centrată mai ales pe problemele de asigurarea securităţii cetăţenilor şi pe politica anticorupţie.

Ca în toate ţările foste comuniste, în Estonia a existat un consens, cel puţin electoral, între partidele importante aflate la conducere sau în opoziţie, în privinţa marilor direcţii politice şi economice: liberalizarea economiei şi privatizarea, autonomia administrativă, o politică externă orientată spre NATO şi Uniunea Europeană. Pe de altă parte, în timpul campaniei electorale, au existat şi câteva probleme interne care au fost abordate diferit, de exemplu problema impozitării. Partidul de Centru a propus un sistem de impozite şi taxe progresive, iar partidele de centru-dreapta, grupate în Opoziţia Unită - Uniunea Pro Patria democrat-creştină, Partidul Reformei, Partidul Poporului de orientare populistă şi Blocul Moderaţilor (de orientare centru-stânga) au susţinut păstrarea impozitului fix de 26% şi o politică de sprijinire a investiţiilor. 

 

3. Rezultatele şi semnificaţia politică a alegerilor legislative din 2 martie 2003

Alegerile legislative desfăşurate în Estonia la 2 martie 2003 conduc la ocuparea celor 101 locuri din Parlamentul unicameral estonian. Aceste alegeri au fost considerate foarte importante din punct de vedere politic, întrucât ele vor determina formarea unui nou guvern menit să realizeze integrarea ţării în Uniunea Europeană şi NATO. 

Rata de participare la alegeri a fost de 58% faţă de 57,4% cât a fost în 1999. 

Rezultatele alegerilor au stabilit următoarea configuraţie parlamentară:

	Numele partidului
	Procent 
	Număr mandate obţinute

	Partidul de Centru (centru-stânga)
	25,4%
	28 mandate

	Partidul Res Publica (conservator)
	24,6%
	28 mandate

	Partidul Reformei (liberal)
	17,7%
	19 mandate

	Uniunea Poporului (centru-stânga)
	13,0%
	13 mandate

	Pro Patria (centru-dreapta)
	7,3%
	7 mandate

	Partidul Moderat (centru)
	7,0%
	6 mandate


Partidul Res Publica, formaţiunea care a creat o surpriză de proporţii în alegeri, obţinând acelaşi număr de locuri în Parlament ca şi Partidul de Centru, şi-a manifestat intenţia să conducă noul guvern, aşa cum a anunţat liderul acestei formaţiuni politice, Juhan Parts."Dorim să ne asumăm obligaţia de a conduce noul executiv", a declarat J. Parts după victoria neaşteptată a partidului pe care-l conduce. La întrebarea dacă se aştepta să fie viitorul prim-ministru al Estoniei, şeful formaţiunii Res Publica a răspuns: "Nu este decizia mea, este vorba de poziţia partidului meu".

Juhan Parts şi-a declararat disponibilitatea, de asemenea, de a purta negocieri cu alte patru sau cinci partide care vor intra în parlament în urma alegerilor, excepţie făcând Partidul de Centru, al cărui lider este primarul capitalei estoniene, Edgar Savisaar. "Singurul partid cu care nu suntem pregătiţi să purtăm discuţii privind o coaliţie guvernamentală este Partidul de Centru", a afirmat el. Primarul Tallinnului a recunoscut, la rândul său, că "Res Publica a devenit în final un partid mai puternic decât se credea", iar analiştii consideră că motivul îl constituie, evident, strategia numită "noua politică". Această formaţiune politică obţinuse deja rezultate spectaculoase în alegerile municipale din octombrie anul trecut, când s-a plasat pe locul al doilea.

Juhan Parts şi-a exprimat, de asemenea, speranţa că va reuşi să evite negocierile prelungite în vederea formării unei coaliţii guvernamentale, deoarece Estonia se pregăteşte pentru organizarea, la 14 septembrie 2003, a unui referendum cu privire la aderarea la Uniunea Europeană. "Estonia nu are prea mult timp de negocieri" a spus el, precizând că "este o chestiune de câteva săptămâni".

Noul premier va fi numit de către preşedintele estonian, Arnold Ruutel, care a anunţat deja că nu este obligatoriu să-l aleagă pentru această funcţie pe liderul partidului câştigător.

Rezultatele alegerilor din Estonia au reprezentat o victorie limită a Partidului de Centru, condus de Edgar Savisaar, întrucât partidele de dreapta ar putea forma o coaliţie de guvernare, mai ales datorită victoriei neaşteptate obţinute de către Partidul Res Publica.

Posibila coaliţie a partidelor de centru-dreapta ar dispune de 60 de locuri în Parlament, în timp ce coaliţia de centru-stânga ar avea doar 41 de locuri. Analistul politic Rainer Kattel menţiona posibilitatea realizării unei coaliţii de dreapta între Partidul Res Publica, Partidul Reformei, Pro Patria şi Partidul Moderat. 

Rezultatele alegerilor au arătat că electoratul estonian a optat în parte pentru o "nouă politică", diferită de tradiţionala opoziţie stânga/dreapta - oferind multe voturi unui partid nou creat, Res Publica.

Pe de altă parte, în urma alegerilor, liderul Partidului de centru-stânga a primit un nou sprijin politic care i-ar permite relansarea guvernamentală, după criza politică declanşată în 1995 când a demisionat, încercând să realizeze o coaliţie cu Partidul Reformei şi Uniunea Poporului - observa analistul Rein Toomla.

Conform opiniei analiştilor, oricare ar fi guvernul de coaliţie, este cert că el va continua politica de integrare în Uniunea Europeană şi NATO.

